ΓΡΑΠΤΗ ΕΡΩΤΗΣΗ P-1101/96 υποβολή: Doris Pack (PPE) προς το (26 Απριλίου 1996)

Θέμα: Η αναγνώριση της νέας Ομοσπονδιακής Δημοκρατίας της Γιουγκοσλαβίας από την Ευρωπαϊκή Ένωση

Με το ψήφισμά του της 29ης Φεβρουαρίου 1996, το Ευρωπαϊκό Κοινοβούλιο ζήτησε από το Συμβούλιο να αποφασίσει, εν είδει κοινής δράσης βάσει του άρθρου Ι.3 της Συνθήκης για την Ευρωπαϊκή Ένωση, ότι θα υπάρξει πλήρης διπλωματική αναγνώριση της νέας Ομοσπονδιακής Δημοκρατίας της Γιουγκοσλαβίας μόνον εφόσον επιτευχθεί μια συνολική και ικανοποιητική διευθέτηση μεταξύ του κ. Μιλόσεβιτς και των εκλεγμένων αντιπροσώπων του λαού του Κοσσυφοπεδίου.

Στην από 9ης Απριλίου 1996 δήλωσή της, η Προεδρία ανέφερε τον σεβασμό των ανθρώπινων δικαιωμάτων για τις μειονότητες ως προϋπόθεση της επίσημης αναγνώρισης.

Εντούτοις, ορισμένα κράτη μέλη έχουν αναγνωρίσει τη νέα Ομοσπονδιακή Δημοκρατία της Γιουγκοσλαβίας.

Όπως πιθανώς γνωρίζετε, υπάρχουν αδιάσειστα στοιχεία ότι οι σερβικές αρχές δεν σέβονται τα ανθρώπινα και άλλα δικαιώματα της αλβανόφωνης πλειονότητας του Κοσσυφοπεδίου. Υπάρχει αντιθέτως συνεχής καταστολή των θεμελιωδών δικαιωμάτων του λαού του Κοσσυφοπεδίου, η οποία δεν εμφανίζει τάσεις υποχώρησης.

Τί είδους χρονοδιάγραμμα, προοπτικές και πρωτοβουλίες σχεδιάζει το Συμβούλιο όσον αφορά τη διαδικασία αναγνώρισης της Ομοσπονδιακής Δημοκρατίας της Γιουγκοσλαβίας από την Ευρωπαϊκή Ένωση;

Απάντηση (7 Αυγούστου 1996)

Όπως γνωρίζει η Αξιότιμη Βουλευτής, η δήλωση που έκανε η Προεδρία εξ ονόματος της Ευρωπαϊκής Ένωσης στις 9 Απριλίου 1996 δεν αναφέρεται σε αναγνώριση εκ μέρους της Ένωσης της νέας Ομοσπονδιακής Δημοκρατίας της Γιουγκοσλαβίας . Δηλώνει μόνο ότι «... συμφωνία που υπεγράφη χθές από τις αρχές της Ο.Δ.Γ και της Π.Γ.Δ.Μ. ... ανοίγει τον δρόμο για την αναγνώριση από τα κράτη μέλη, που θα ακολουθήσει τις αντίστοιχες διαδικασίες καθενός από αυτά, της Ομοσπονδιακής Δημοκρατίας της Γιουγκοσλαβίας ως ενός από τα διάδοχα κράτη της Σοσιαλιστικής Ομοσπονδιακής Δημοκρατίας της Γιουγκοσλαβίας».

Παρακάτω, η Ευρωπαϊκή Ένωση δηλώνει ότι %... εις το εξής η ανάπτυξη καλών σχέσεων με την Ομοσπονδιακή Δημοκρατία της Γιουγκοσλαβίας και η θέση της χώρας αυτής στην διεθνή κοινότητα θα εξαρτηθούν από τον εποικοδομητικό τρόπο με τον οποίο θα αντιμετωπίσει η Ο.Δ.Γ. πέντε βασικά θέματα, μεταξύ των οποίων την παραχώρηση ευρείας αυτονομίας στο Κοσσυφοπέδιο, μέσα στα όρια της Ο.Δ.Γ.».

Ύστερα από αυτή τη δήλωση, όλα τα κράτη μέλη άρχισαν τις εσωτερικές τους διαδικασίες για την αναγνώριση της Ο.Δ.Γ. και για την αναβάθμιση των διπλωματικών τους σχέσεων σε επίπεδο πρέσβεων, και πολλά από αυτά έχουν ήδη ολοκληρώσει τις ενέργειες αυτές. Όλα αυτά έγιναν με ρητή αναφορά στην προαναφερθείσα δήλωση, στους όρους και τις προϋποθέσεις της.

Στα συμπεράσματα που ενέκρινε στις 13 Μαΐου, το Συμβούλιο δηλώνει ότι η Ένωση είναι διατεθειμένη να μελετήσει - σε συντονισμό με τον Ανώτατο Επίτροπο - τη βαθμιαία βελτίωση των σχέσεων με την Ο.Δ.Γ. και να λάβει τα αναγκαία μέτρα που θα εξαρτηθούν από τη στάση της χώρας αυτής, ιδίως όσον αφορά τα κριτήρια που καθορίσθηκαν με τη δήλωση της Προεδρίας της 9ης Απριλίου σχετικά με την αναγνώριση της Ο.Δ.Γ. από τα κράτη μέλη της ΕΕ καθώς και προς το δικαίωμα επιστροφής των προσφύγων, και την υποχρέωση επανεισδοχής των υπηκόων.